പാഠം 19
നീ വീണ്ടും ജനിക്കണം
അധ്യാപക മാർഗ്ഗദർശി  ·  സുവാർത്ത സൺഡേ സ്കൂൾ പാഠങ്ങൾ
	ചിത്രങ്ങൾ
	15, 22, 24

	ലക്ഷ്യം
	കർത്താവായ യേശുവിനോടുകൂടെ ജീവിക്കണമെങ്കിൽ നാം വീണ്ടും ജനിക്കണമെന്നു പഠിപ്പിക്കുക.

	അധ്യാപക ഒരുക്കം
	ഈ പാഠം ഒരുക്കുമ്പോൾ നിങ്ങളുടെ ജീവിതത്തിൽ പരിശുദ്ധാത്മാവ് ചെയ്യുന്ന പ്രവൃത്തിക്കായി ദൈവത്തിനു നന്ദി പറയുക. ദൈവം തന്റെ സ്നേഹത്തിൽ ക്രിസ്തുവിൽ പുതുജനനം നമുക്കു നൽകുന്നു എന്ന ബൈബിൾ സത്യം വിദ്യാർത്ഥികളെ പഠിപ്പിക്കാൻ സഹായിക്കണമെന്ന് അവിടുത്തോടു പ്രാർത്ഥിക്കുക. പിന്നെ യോഹന്നാൻ 3:1-17-ഉം പാഠപദ്ധതിയും വായിച്ചു പഠിക്കുക.

	മനഃപാഠ വാക്യം
	യോഹന്നാൻ 3:3
ഒരുവൻ വീണ്ടും ജനിച്ചില്ലെങ്കിൽ അവൻ ദൈവരാജ്യം കാണുകയില്ല.



പാഠ പദ്ധതി
ആമുഖം
ഒരു പ്രധാന വ്യക്തി സന്ദർശിക്കാൻ വരുമ്പോൾ നിങ്ങളുടെ വീട് എങ്ങനെ ഒരുക്കുമെന്നു വിവരിച്ചുകൊണ്ട് പാഠം ആരംഭിക്കുക. നിർദ്ദേശങ്ങൾ പറയാൻ കുട്ടികളെയും പ്രേരിപ്പിക്കുക. നിങ്ങൾ വീടു തൂത്തുവാരും, ചുറ്റും പൂക്കൾ വയ്ക്കും എന്നിങ്ങനെ.
പാഠത്തിലെ പ്രധാന ആശയങ്ങൾ
1.	ഒരു ദിവസം യേശു ഭൂമിയിൽ ജീവിച്ചിരുന്നപ്പോൾ അവന് വളരെ പ്രധാനപ്പെട്ട ഒരു സന്ദർശകൻ വന്നു. അയാൾ യഹൂദന്മാരുടെ ഒരു മതനേതാവായിരുന്നു. അയാളുടെ പേര് നിക്കൊദേമൊസ് എന്നായിരുന്നു. ചിത്രം 24 കാണിക്കുക.
2.	അയാൾ രാത്രിയിലാണ് യേശുവിനെ കാണാൻ വന്നത്. എന്തുകൊണ്ട്? താൻ യേശുവിനെ കാണാൻ വന്നത് ആരും അറിയരുതെന്ന് അയാൾ ആഗ്രഹിച്ചു. മറ്റു നേതാക്കൾ എന്തു പറയുമെന്നു ഭയന്നതുകൊണ്ട് അയാൾ രഹസ്യമായി വന്നു. യേശുവിനോടു ചോദിക്കാൻ അയാൾക്കു പല ചോദ്യങ്ങളും ഉണ്ടായിരുന്നതുകൊണ്ടാണ് അയാൾ വന്നത്.
3.	യേശു ചെയ്ത അത്ഭുതങ്ങൾ നിമിത്തം യേശു ദൈവം അയച്ച ഒരു ഗുരുവാണെന്ന് അയാൾ അറിഞ്ഞിരുന്നു, യോഹന്നാൻ 3:2. ചിത്രം 15 കാണിക്കുക. ചില അത്ഭുതങ്ങളുടെ പേരു പറയാൻ കുട്ടികളോടു ആവശ്യപ്പെടുക. ദൈവത്തെ എങ്ങനെ അനുഗമിക്കാമെന്നും അവനോടുകൂടെ എങ്ങനെ ജീവിക്കാമെന്നും നിക്കൊദേമൊസിന് അറിയണമായിരുന്നു.
4.	നീ വീണ്ടും ജനിക്കണമെന്ന് യേശു അയാളോടു പറഞ്ഞു. നിക്കൊദേമൊസ് ചോദിച്ചു: “എന്നെപ്പോലെ പ്രായമായ ഒരു മനുഷ്യന് എങ്ങനെ വീണ്ടും ജനിക്കാൻ കഴിയും?” യോഹന്നാൻ 3:3
5.	ഇത് വ്യത്യസ്തമായ ഒരു ജനനമാണെന്ന് യേശു പറഞ്ഞു. തന്നെ അനുഗമിക്കാൻ ആഗ്രഹിക്കുന്ന വ്യക്തിയിൽ ദൈവത്തിന്റെ പരിശുദ്ധാത്മാവ് ജനിക്കുന്നു. സ്വർഗ്ഗത്തിൽ പ്രവേശിക്കാൻ കഴിയുംവിധം അവൻ മാറ്റപ്പെടുന്നു. ചിത്രം 22 നോക്കുക. പാപം നിമിത്തം നമുക്കു നമ്മെത്തന്നെ മാറ്റാൻ കഴിയില്ല, യോഹന്നാൻ 3:5-6
അവലോകനം
പാഠം ചുരുക്കി ഒന്നുകൂടി പറഞ്ഞ്, ഒരു വ്യക്തിയുടെ ജീവിതത്തിലെ പരിശുദ്ധാത്മാവാണ് അവനെ/അവളെ ദൈവകുടുംബത്തിൽ ജനിപ്പിക്കുകയും തന്റെ രാജ്യത്തിന്റെ അവകാശിയാക്കുകയും ചെയ്യുന്നതെന്ന് ഊന്നിപ്പറയുക.
മനഃപാഠ വാക്യം പഠിപ്പിക്കുക
പാഠത്തോടുള്ള നമ്മുടെ പ്രതികരണം
ജീവിതം മാറ്റപ്പെട്ട ഒരാളെക്കുറിച്ചുള്ള ഒരു ചെറിയ സാക്ഷ്യത്തോടെ പാഠം അവസാനിപ്പിക്കുക. പരിശുദ്ധാത്മാവിന്റെ ശക്തിയാലും ക്രിസ്തുവിലുള്ള പുതുജനനത്താലും ജീവിതം മാറിയ ചിലരുടെ ഉദാഹരണങ്ങൾ (വ്യക്തിപരമായ അനുഭവത്തിൽനിന്നോ പുതിയ നിയമത്തിൽനിന്നോ സഭാചരിത്രത്തിൽനിന്നോ) നൽകുക. കുട്ടികൾക്കും ഉദാഹരണങ്ങൾ പറയാൻ കഴിഞ്ഞേക്കും.

